इस मुक्ख कथानक दे इलावा चार प्रासंगक कथानक न जि’या भागां दे धर्म-भ्रा कृष्णे दे डाकू बनने दा कथानक। कृष्णें शा बड्डियां दौ भैनां ते इक भ्रा हा। बड्डी भैन जिसलै जुआन होई तां उसी जैलदार चुक्की लेई गेआ तदूं कृष्णा न’वें ब’रें दा हा ते उसी समझ नेईं ही। कृष्णे दा बड्डा भ्रा भाएं सूद हा पर उसी बेजती ते शरमिंदगी खाई गेई, ओह् तवी डुब्बियै मरी गेआ। कृष्णा ते ओह्दी भैन ग्यासन पर पलन लगे। जिसलै लौह्की भैण जुआन होई तां शरीकें पैह्लें गै साई पाई औड़ी दी ही। इक रोज कृष्णा सुत्ते दा उट्ठेआ तां भैणुं दी खट्ट सक्खनी दिक्खी ते ओह् द्रोड़ेआ। दूर केरिया परा उसी अपनी भैनु दियां बाजां सनोंचन लगियां "भाई कृष्णेआ, एह् चंटाल मिगी लेई चले दे न।" उसी घोड़े पर चाढ़े दा हा ओह्दे हत्थ-पैर ब’न्ने दे हे। कृष्णे ने इकगी फट्ट मारेआ ते ओह्दा सिर दोफाड़ करी दित्ता। दूआ फट्ट दुए आदमी गी ते कन्ने गै ओह्दी भैनू गी बी बज्जी गेआ, दोऐ उत्थे गै ढेर होई गे। पुलसै ने कृष्णे गी फगड़ी लेआ ते पञ्ज साल अन्दर रक्खेआ। फ्ही कृष्णे च पैहें आह्ले ते जोरै आह्लें खलाफ अग्ग भड़की उट्ठी। जेह्दे कारण ओह् डाकू बनने पर मजबूर होआ।